Shtetet e Bashkuara: latinoamerikanët mund të dalin në skenë si lëvizje e fuqishme politike
Perspektiva e një ligji për imigracionin i ka bashkuar hispanikët
“Si, se puede - Po, është e mundshme” është bërë parrullë për qindra-mijëra latinove në Shtetet e Bashkuara, të cilët kohët e fundit kanë demonstruar në favor të reformës së sistemit të imigracionit. Tubimet morën shkas nga një projekt-ligj i Dhomës së Përfaqësuesve, në bazë të të cilit, qendrimi në Amerikë pa dokumenta do të përbënte vepër penale. Protestat i kanë elektrizuar hispanikët dhe mund të shndërrohen në një lëvizje të fuqishme politike. “Nesër ne do të votojmë” – Ky është mesazh i qartë për politikanët në vite zgjedhjesh. Mickey Ibarra drejton një firmë marrëdhëniesh publike dhe qeveritare në Washington. Po, kjo është një sfidë: nga 16 milionë votues të ligjshëm latinoamerikanë, në zgjedhjet e 2004-ës morën pjesë vetëm 7 milionë. Pjesëmarrja e ulët në votime bën që zëri i 41 milion latinove në Shteteve të Bashkuara të mos jetë aq i fuqishëm në skenën politike, thotë John Sides, studiues i shkencave politike në Universitetin George Washington. Perspektiva e një ligji për imigracionin i ka bashkuar për herë të parë në mënyrë masive hispanikët dhe punëtorët pa dokumenta në Shtetet e Bashkuara. Ndërkohë që kjo mund të mos përbëjë fillimin e një lëvizje të drejtash civile, kjo temë duket qartë se i ka nxitur latinot. Senatorët po përpiqen të arrijnë një kompromis mbi një projekt-ligj për imigracionin që do t’u krijonte punonjësve pa dokumenta mundësinë për t’i hyrë procedurës për punësim të ligjshëm e, për disa, do të përfundonte edhe me marrjen e shtetësisë. Por një ligj i miratuar në Dhomën e Përfaqësuesve përqendrohet në sigurimin e kufirit dhe masat ndaj 12 milionë imigrantëve të paligjshëm. Zgjidhja e mosmarrëveshjeve do të jetë e vështirë për Partinë Republikane, e cila ka nën kontroll të dy dhomat e kongresit. Sipas Mickey Ibarra-s, i cili ka shërbyer si këshilltar i ish-presidentit Bill Clinton, rritja e mbështetjes së hispanikëve për republikanët mund të prapësohet. Kështu ndodhi në Kaliforni në mes të viteve 90, kur hispanikët votuan masivisht kundër republikanëve, pasi guvernatori i atëhershëm, Pete Wilson, mbështeti një rezolutë që do t’ua ndalonte imigrantëve të paligjshëm shërbimet publike.